b'\n_START_ARTICLE_\nKarl Johansson (j\xc3\xa4\xc3\xa4k\xc3\xa4ri)\n_START_PARAGRAPH_\nKarl Albinus Johansson (19. hein\xc3\xa4kuuta 1896 Helsinki \xe2\x80\x93 20. huhtikuuta 1992 Helsinki) oli suomalainen j\xc3\xa4\xc3\xa4k\xc3\xa4riv\xc3\xa4nrikki. H\xc3\xa4nen vanhempansa olivat talonomistaja Karl Otto Johansson ja Johanna Kristina Grandell. H\xc3\xa4net vihittiin avioliittoon vuonna 1933 Lempi Elvira Lehtosen kanssa.\n_START_SECTION_\nOpinnot\n_START_PARAGRAPH_\nJohansson k\xc3\xa4vi kansakoulun ja alue- ja paikallisp\xc3\xa4\xc3\xa4llikk\xc3\xb6kurssit Vaasassa vuonna 1920.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nJohansson ty\xc3\xb6skenteli parturina Vaasassa ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 1. komppaniaan 27. helmikuuta 1916. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella Riianlahdella ja Aa-joella, josta h\xc3\xa4net siirrettiin 22. helmikuuta 1917 Altonan ty\xc3\xb6osastoon ja laskettiin siviilit\xc3\xb6ihin.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nJohansson palasi Suomeen sis\xc3\xa4llissodan j\xc3\xa4lkeen 19. joulukuuta 1918 ja liittyi suojeluskuntaj\xc3\xa4rjest\xc3\xb6\xc3\xb6n ja h\xc3\xa4net sijoitettiin Kaskisten alueen ja Vaasan suojeluskuntapiirin 2. pataljoonan p\xc3\xa4\xc3\xa4llik\xc3\xb6ksi 1. tammikuuta 1919 alkaen. Teht\xc3\xa4v\xc3\xa4ss\xc3\xa4 h\xc3\xa4n toimi 1. maaliskuuta 1920 saakka, jonka j\xc3\xa4lkeen ryhtyi parturiksi ja ty\xc3\xb6skenteli omistamissaan parturiliikkeiss\xc3\xa4 Helsingiss\xc3\xa4, Vaasassa ja Kokkolassa.\n_START_SECTION_\nTalvi- ja jatkosota\n_START_PARAGRAPH_\nJohansson osallistui talvisotaan komppanianv\xc3\xa4\xc3\xa4pelin\xc3\xa4 ja joukkueenjohtajana Jalkav\xc3\xa4enkoulutuskeskus 7:ss\xc3\xa4. Jatkosotaan h\xc3\xa4n osallistui taasen toimistoupseerina Vaasan suojeluskunnassa, mist\xc3\xa4 h\xc3\xa4net siirrettiin vuonna 1941 samanlaiseen teht\xc3\xa4v\xc3\xa4\xc3\xa4n Kokkolan suojeluskuntapiiriin. My\xc3\xb6hemmin h\xc3\xa4net siirrettiin Ilmasuojelukomppanian p\xc3\xa4\xc3\xa4llik\xc3\xb6ksi Kokkolaan. Vuoden 1942 j\xc3\xa4lkeen h\xc3\xa4n toimi suurtalkoiden toiminnanjohtajana Pohjanmaalla aina vuoteen 1946 saakka, jonka j\xc3\xa4lkeen h\xc3\xa4n hoiti ruotsinkielisten  rintamamiesten maanhankinta-asioita Pohjanmaalla.\n_START_SECTION_\nSotien j\xc3\xa4lkeinen aika\n_START_PARAGRAPH_\nJohansson toimi Kask\xc3\xb6 Tidningin aputoimittaja vuosina 1948\xe2\x80\x931949, jonka j\xc3\xa4lkeen siirtyi piiritarkastajaksi Vakuutusyhti\xc3\xb6 Auraan, kunnes vuonna 1951 siirtyi samanlaisiin teht\xc3\xa4viin Fennia-Patriaan. Fennia-Patriaa h\xc3\xa4n palveli vuoteen 1961 saakka, jolloin siirtyi raatimieheksi Kaskisten raastuvanoikeuteen ja maistraattiin ja toimi p\xc3\xa4\xc3\xa4ty\xc3\xb6kseen Helsingin Osakepankin Kaskisten konttorin johtajana vuoteen 1964 saakka._NEWLINE_Johansson kuoli vuonna 1992 ja h\xc3\xa4net haudattiin Kaartin hautausmaalle Helsingin Hietaniemeen. H\xc3\xa4nen j\xc3\xa4lkeens\xc3\xa4 j\xc3\xa4\xc3\xa4k\xc3\xa4reit\xc3\xa4 oli elossa en\xc3\xa4\xc3\xa4 kaksi, kenraali V\xc3\xa4in\xc3\xb6 Valve (k. 1995) ja komentaja Kauko Ikonen (k. 1993).'